b'\n_START_ARTICLE_\nDioclea\n_START_PARAGRAPH_\nDioclea fou una ciutat de Dalm\xc3\xa0cia on va n\xc3\xa9ixer l\'emperador Diocleci\xc3\xa0. La ciutat es deia Doclea, del nom d\'una tribu il\xc2\xb7l\xc3\xadria, per\xc3\xb2 els romans el va canviar a Dioclea (un nom grec). L\'emperador Diocleci\xc3\xa0 es deia Docles, que va canviar al grec Diocles, i quan fou emperador es va llatinitzar a Diocletianus. Doracium (grec Dor\xc3\xa0kion) fou una ciutat d\'Il\xc2\xb7l\xc3\xadria que segons Hierocles fou capital de la prov\xc3\xadncia Praevalitana. Com que se sap que la capital d\'aquesta prov\xc3\xadncia fou Scodra (moderna Shkod\xc3\xabr) s\'ha proposat identificar-la amb Dioclea, si b\xc3\xa9 el m\xc3\xa9s probable \xc3\xa9s que fos la primera capital, despr\xc3\xa9s canviada a Scodra._NEWLINE_Des del segle\xc2\xa0vii es van establir a la regi\xc3\xb3 grups eslaus amb la condici\xc3\xb3 imposada per l\'emperador Heracli d\'acceptar la sobirania bizantina. Vers el 753 va formar part del ducat de Cro\xc3\xa0cia que es va apoderar de la Cro\xc3\xa0cia d\xc3\xa0lmata. Vers el segle IX s\'havia format un estat amb el nom de Dioclea o Diocleia que era al sud de Trav\xc3\xbania (i aquesta al sud de Zahumlje, que era al seu torn al sud de Pag\xc3\xa0nia). _NEWLINE_El pr\xc3\xadncep Petar o Predimir de Dioclea i Trav\xc3\xbania va viure vers el 900 i va dividir els seus dominis entre els seus fills. Dioclea va passar aviat a R\xc3\xa0scia, governada per Vlastimir, al comen\xc3\xa7ament del segle IX, per\xc3\xb2 va gaudir d\'autonomia. Un descendent de Vlastimir, el pr\xc3\xadncep Ceslav de Klosmir, es va independitzar de Bizanci i es va fer amb el domini de Dioclea. Kotor, Bar i Ulcinj van romandre enclavaments bizantins que van haver de pagar tribut als governants de Dioclea. _NEWLINE_A la mort de Ceslav, Dioclea va recuperar la virtual independ\xc3\xa8ncia, i els knez (arconts o pr\xc3\xadnceps) Petrislav (971-990) i Sant Jovan Vladimir (990-1016) van governar la regi\xc3\xb3 i la de Trav\xc3\xbania. Les tribus Arbanes que amena\xc3\xa7aven els territoris de l\'est, foren derrotades. Skadar es va convertir en capital de Dioclea (en eslau Duklja)._NEWLINE_Aix\xc3\xb2 va durar fins que el tsar b\xc3\xbalgar Samuel va envair el pa\xc3\xads i va agafar presoner al pr\xc3\xadncep. Per\xc3\xb2 Jovan es va casar amb la princesa Kossara i se li va permetre tornar al seu pa\xc3\xads i agafar altre cop les regnes com a vassall de Bulg\xc3\xa0ria. Va morir el 22 de maig del 1016 en un complot organitzat per Ivan Vladislav tsar de Bulg\xc3\xa0ria. Duklja va esdevenir part del tema bizant\xc3\xad de S\xc3\xa8rbia (Servia) sota un strategos (Constant\xc3\xad Diogenes) i encara que els pr\xc3\xadnceps van seguir governant el seu poder era quasi nominal._NEWLINE_El 1034 el poble es va revoltar i va matar al pr\xc3\xadncep Dragomir. El seu fill Dobroslav o Voislav fou proclamat pr\xc3\xadncep de Trav\xc3\xbania i va iniciar preparatius per dominar Duklja en mans bizantines, mentre assegurava als bizantins que era un fidel aliat. Els bizantins el van anomenar Esteve (per Stephanos que vol dir "coronat"). El 1035 la revolta va esclatar a Duklja per\xc3\xb2 finalment fou dominada pels bizantins i Voislav fou empresonat i portat a Constantinoble. El strategos de Servia, Te\xc3\xb2fil Erotikos, va assolir la tasca de l\'ocupaci\xc3\xb3 de Dioclea i Trav\xc3\xbania. Voislav es va escapar i va iniciar la lluita contra el general bizant\xc3\xad i es va crear un territori alliberat entorn del llac de Shkod\xc3\xabr fins a les muntanyes d\'Hum. Va ajudar altres eslaus revebel\xc2\xb7lats. Aquestes revoltes es van estendre cap a Belgrad i Skopje dirigida per Petar (Pere) Delian, i a la revolta eslava a Durazzo dirigida per Tihomir. Els rebels van arribar a atacar el cor de Gr\xc3\xa8cia fins a Tebes, i els bizantins van deixar estar Dioclea (Duklja)._NEWLINE_Una galera que portava un gran carregament d\'or d\'It\xc3\xa0lia cap a Constantinoble, damnada per una tempestat, va haver d\'ancorar a la costa de Duklja i el carregament va quedar en mans de Voislav. L\'emperador Miguel, enfurismat, va enviar l\'eunuc imperial Jordi Probat contra el rebel per\xc3\xb2 l\'ex\xc3\xa8rcit de l\'eunuc fou sorpr\xc3\xa8s a una de les gorgues del pa\xc3\xads de la regi\xc3\xb3 de Bar i anihilat (1042)._NEWLINE_Voislav va morir vers la meitat del segle XI i el va succeir el seu fill Mihailo I. Un altre fill, Radoslav, fou fam\xc3\xb3s perqu\xc3\xa8 va matar a un comandant militar bizant\xc3\xad. La revolta eslava de Pere Delian, ara coronat com a tsar Pere II de Bulg\xc3\xa0ria, va impedir altres atacs bizantins. Mihailo va ajudar la revolta de Jordi Voiteh a Maced\xc3\xb2nia el 1072 (va enviar al seu fill Constant\xc3\xad Bodin amb un ex\xc3\xa8rcit), va ocupar els enclavaments bizantins de Ragusa (independent de fet), Kotor, Bar i Ulcinj. Constant\xc3\xad Bodin fou acceptat com a tsar de Bulg\xc3\xa0ria, per\xc3\xb2 fou fet presoner pels bizantins. Mihailo va prendre el t\xc3\xadtol de gran pr\xc3\xadncep de R\xc3\xa0scia a partir del 1077 quan fou coronat pel papa Gregori VII com a rei dels eslaus i es feia dir rei dels tribalis i els serbis. Va rescatar al seu fill el 1078. El bisbat de Bar fou elevat a arquebisbat el 1080. Es va expandir cap a Cro\xc3\xa0cia i va arribar fins a Knin i llavors portava el t\xc3\xadtol de rei de Dioclea i Dalm\xc3\xa0cia. A la seva mort el 1081 el va succeir el seu fill Constant\xc3\xad Bodin. Aquest era gendre de Robert Guiscard i va governar fins al 1101. A la seva mort el regne de Dioclea va entrar en decad\xc3\xa8ncia. Aquell mateix any un ex\xc3\xa8rcit croat que marxava a Terra Santa va passar per pa\xc3\xads dirigit per Ramon IV de Tolosa._NEWLINE_Els bizantins van donar molts territoris del gran principat de R\xc3\xa0scia al pr\xc3\xadncep Stracimir fill del pr\xc3\xadncep Zavida de Zahumlje (el pr\xc3\xadncep era vassall del seu germ\xc3\xa0 gran el gran pr\xc3\xadncep de R\xc3\xa0scia Tihomir des del 1166), i entre els territoris adquirits hi havia el regne de Dioclea. Un altre pr\xc3\xadncep de Zahumlje, Nem\xc3\xa0nia (Nemanja), va arribar a ser gran pr\xc3\xadncep de R\xc3\xa0scia el 1168 despr\xc3\xa9s de derrotar a Tihomir. Stracimir va donar suport al seu sobir\xc3\xa0 Tihomir per\xc3\xb2 aviat es va retirar. Un altre germ\xc3\xa0, Miroslav de Zahumlje va lliurar una guerra contra la rep\xc3\xbablica de Ragusa el 1184 i la va perdre, havent de renunciar a les expedicions projectades contra Korcula i Vis a las que Stracimir donava suport. Aquest pr\xc3\xadncep va intentar la conquesta de les illes Korcula i Vis el 1185 i les va ocupar per\xc3\xb2 no va poder controlar Korcula i la va saquejar igual que Vis. Els habitants de Korcula van demanar ajut a Ragusa, que va apressar a la flota de Stracimir i aquest va haver de signar un tractat amb les dues illes que els hi garantia autonomia i que no formarien part de Zahumlje._NEWLINE_Durant aquest per\xc3\xadode hi va haver alguns pr\xc3\xadnceps vassalls a Dioclea, el darrer Mihailo III, nebot d\'Esteve Nem\xc3\xa0nia. Quan Stracimir va morir, Mihailo va al\xc2\xb7legar regir el regne com a feudatari de l\'emperador i no en nom dels grans pr\xc3\xadnceps de R\xc3\xa0scia. El 1186 Esteve Nem\xc3\xa0nia, que estava en guerra contra Bizanci, va decidir incorporar Dioclea, vassall bizant\xc3\xad, als seus dominis. Va assetjar Bar on la defensa fou dirigida per l\'arquebisbe Grgur. Esteve va demanar un rescat per abandonat el setge, mentre Mihailo III era atacat pels germans de Nem\xc3\xa0nia. Aquest va donar el regne de Dioclea al seu germ\xc3\xa0 Vuk\xc3\xa0n que va prendre el t\xc3\xadtol de rei de Dioclea (Duklja) i Dalm\xc3\xa0cia. El 1189 Mihailo III va morir i la princesa Desislava, altres nobles i l\'arquebisbe de Bar van fugir a Ragusa. Desilava va morir a Omis. L\'arquebisbat fou abolit._NEWLINE_Vuk\xc3\xa0n es va casar amb una neboda del Papa i va acusar al ban de B\xc3\xb2snia Kul\xc3\xadn d\'heretgia. Quant va morir Esteve I Nem\xc3\xa0nia, Vuk\xc3\xa0n, que aspirava a la successi\xc3\xb3, es va veure frustrat pel coronament d\'Esteve II Nem\xc3\xa0nia i el 1202 va assolir el tron del gran principat de S\xc3\xa8rbia per\xc3\xb2 el va perdre el 1204 davant Esteve II que va tenir l\'ajut b\xc3\xbalgar. Vuk\xc3\xa0n es va retirar a Dioclea on va continuar governant i lluitant contra Esteve II. Des de la seva mort el 1208, el pa\xc3\xads va agafar el nom de Zeta, del riu Zeta.'